รัฐบาลไทย-ข่าวทำเนียบรัฐบาล-กรมเจ้าท่า เดินหน้า 2 ภารกิจหลัก เร่งขุดลอกร่องน้ำ กำจัดผักตบชวาและวัชพืช บรรเทาความเดือดร้อนให้กับประชาชน
วันอังคารที่ 18 พฤษภาคม 2564
กรมเจ้าท่า เดินหน้า 2 ภารกิจหลัก เร่งขุดลอกร่องน้ํา กําจัดผักตบชวาและวัชพืช บรรเทาความเดือดร้อนให้กับประชาชน
...
นายวิทยา ยาม่วง อธิบดีกรมเจ้าท่า กระทรวงคมนาคม กล่าวว่า กรมเจ้าท่า (จท.) เร่งขุดลอกร่องน้ํา กําจัดผักตบชวาและวัชพืชในหลายพื้นที่ เพื่อบรรเทาความเดือดร้อนให้กับประชาชนดังนี้
1. สํานักงานพัฒนาและบํารุงรักษาทางน้ําที่ 2 เปิดหน่วยปฏิบัติงานขุดลอก เพื่อแก้ไขปัญหาน้ํากัดเซาะบ้านเรือนประชาชน น้ํากัดเซาะตลิ่ง อุทกภัย และภัยแล้ง บริเวณแม่น้ําเจ้าพระยา ตําบลพยุหะ ตําบลน้ําทรง อําเภอพยุหะคีรี จังหวัดนครสวรรค์ เมื่อวันที่ 16 ธันวาคม 2563 โดยนําเรือเจ้าท่า ข.33 และเรือเจ้าท่า 233 เป็นเครื่องจักรปฏิบัติงาน ตามแผนการขุดลอกความกว้างที่ก้นร่องน้ํา 40 เมตร ยาว 1,550 เมตร ลึก 6 เมตร ปริมาณวัสดุขุดลอก 250,058 ลูกบาศก์เมตร ผลการปฏิบัติงาน ณ วันที่ 13 พฤษภาคม 2564 คิดเป็นร้อยละ 78.36 ซึ่งได้นําวัสดุขุดลอกเสริมบริเวณพื้นที่กัดเซาะ พร้อมปรับพื้นที่บริเวณริมตลิ่งเพื่อรักษาแนวตลิ่งให้คืนสู่สภาพเดิม
2. สํานักงานพัฒนาและบํารุงรักษาทางน้ําที่ 7 เปิดหน่วยปฏิบัติงานขุดลอกบริเวณแม่น้ํากกสายเก่า ตําบลรอบเวียง อําเภอเมือง จังหวัดเชียงราย เมื่อวันที่ 15 มีนาคม 2564 โดยใช้เครื่องจักรเป็นรถขุด เริ่มขุดลอกตั้งแต่ กม.0+000 ถึง กม.1+552 ระยะทาง 1,552 เมตร ขุดลอกร่องน้ํากว้างประมาณ 10 เมตร ความลึก 388 เมตร (จากระดับน้ําทะเลปานกลาง) ปริมาณวัสดุขุดลอก 15,000 ลูกบาศก์เมตร เพื่อแก้ไขความเดือดร้อนของชาวชุมชน 1,100 ครัวเรือน ประมาณ 5,000 คน จากปัญหาความตื้นเขินของแม่น้ําที่เกิดจากตะกอนทรายและวัชพืช ทําให้เกิดปัญหาน้ําเน่าเสีย ขณะนี้ดําเนินการแล้วเสร็จตามแผนงาน สามารถช่วยเหลือประชาชนในพื้นที่ให้มีน้ําที่ใสสะอาดและปลอดภัย สําหรับใช้อุปโภค - บริโภค
3. สํานักงานพัฒนาและบํารุงรักษาทางน้ําที่ 8 เปิดหน่วยปฏิบัติงานขุดลอกแม่น้ําสงคราม ตําบลทุ่งฝน อําเภอทุ่งฝน จังหวัดอุดรธานี ตําบลคําสะอาด อําเภอสว่างแดนดิน จังหวัดสกลนคร เมื่อวันที่ 23 เมษายน 2564 โดยใช้รถขุด ขก.5 ขุดลอกตั้งแต่ กม. ที่ 427+500 ถึง กม. ที่ 430+650 ระยะทาง 3,150 เมตร ความกว้าง 20 - 40 เมตร ลึกประมาณ 155 เมตร (จากระดับน้ําทะเลปานกลาง) ปริมาณวัสดุขุดลอก 91,666 ลูกบาศก์เมตร ระยะเวลาดําเนินการ 86 วัน ผลการปฏิบัติงานขุดลอก ณ วันที่ 13 พฤษภาคม 2564 ได้ระยะทาง 710 เมตร ปริมาณวัสดุขุดลอก 20,995 ลูกบาศก์เมตร คิดเป็นร้อยละ 22.90 คาดว่าจะแล้วเสร็จตามแผน เพื่อแก้ไขปัญหาการตื้นเขินของลําน้ําที่เกิดจากตะกอนดินและวัชพืช เพิ่มความกว้างและความลึกของร่องน้ําในการกักเก็บน้ํา แก้ไขปัญหากระแสน้ํากัดเซาะตลิ่ง รวมทั้งบรรเทาปัญหาอุทกภัยและภัยแล้ง ให้ประชาชนในพื้นที่
4. สํานักงานพัฒนาและบํารุงรักษาทางน้ําที่ 1 เปิดหน่วยปฏิบัติงานจัดเก็บผักตบชวาและวัชพืช เมื่อวันที่ 2 มีนาคม 2564 ดังนี้
4.1 ใช้เรือเจ้าท่า ผ.4, ผ.401, ผ.402 และ ผ.403 จัดเก็บผักตบชวาและวัชพืช ปริมาณ 35,000 ตัน บริเวณเหนือเขื่อนเจ้าพระยาในพื้นที่ตําบลธรรมมูล ตําบลบ้านกล้วย อําเภอเมือง จังหวัดชัยนาท และตําบลสวนใหญ่ อําเภอเมืองนนทบุรี จังหวัดนนทบุรี เพื่อป้องกันการสะสมของผักตบชวาและวัชพืชที่ไหลมารวมกันอย่างต่อเนื่อง โดยสามารถจัดเก็บได้ 300 ตันต่อวัน ผลการจัดเก็บ ณ วันที่ 13 พฤษภาคม 2564 ได้ปริมาณ 21,805 ตัน คิดเป็นร้อยละ 62.30 คาดว่าจะแล้วเสร็จภายในเดือนมิถุนายน 2564
4.2 ใช้เรือเจ้าท่า ผ.5 ผ.6 และผ.1 และเรือเจ้าท่า ผ.3 จัดเก็บผักตบชวาและวัชพืชในแม่น้ําเจ้าพระยา ในพื้นที่ตําบลบางกระบือ อําเภอสามโคก จังหวัดปทุมธานี คลองบางพระครู ตําบลบ้านขล้อ อําเภอบางปะหัน จังหวัดพระนครศรีอยุธยา และตําบลสลักเหนือ อําเภอปากเกร็ด จังหวัดนนทบุรี เพื่อแก้ไขปัญหาการสัญจรทางน้ํา การระบายน้ํา และปัญหาน้ําอุปโภค – บริโภคให้กับประชาชน